《出塞行五首 其五》
宋代·方一夔

登高望西北，里数逾五千。谁言龙庭远，转盼跨幽燕。

喊声振瓦石，斗志前旌旃。足蹈猛虎尾，手揽饥蛟涎。

富贵自有命，此身若浮烟。古来功名士，发迹昉穷边。

不见小盘龙，兜鍪换貂蝉。岂为章句儒，白首埋陈编。

见嗤灰与土，黯死吹不然。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。